Amptenaar betaal haarself glo lank tweede salaris(Argieffoto) ŉ Amptenaar by die Newcastle-munisipaliteit in KwaZulu-Natal is in hegtenis geneem nadat sy glo jare lank maandeliks ŉ tweede salaris aan haarself oorbetaal het. Dedre van Rooyen is Donderdag deur die Valke in hegtenis geneem en is Vrydag in die gespesialiseerde handelshof in Durban op borgtog van R50 000 vrygelaat. Lt.kol. Philani Nkwalase, Valke-woordvoerder, het gesê Van Rooyen, wat in die departement begrotings en finansies van die munisipaliteit werk, het na bewering tussen Februarie 2012 en Junie 2020 ŉ tweede salaris aan haarself oorbetaal wat die munisipaliteit R3,1 miljoen gekos het. Van Rooyen was in dié tyd verantwoordelik vir die betaalstaat se funksies en dit het die betaling van salarisse deur die gebruik van die betaalstelsel Sage VIP ingesluit. “Sy het glo die stelsel gemanipuleer om salarisbetalings te doen aan werknemers wat nie meer in die munisipaliteit se diens was nie. Behalwe vir een van dié betalings, is al die ander na haar persoonlike bankrekening gemaak.” Die saak teen Van Rooyen is tot 1 Desember uitgestel vir verdere ondersoek.